सन्दीप गृहनगरमा
युवा क्रिकेटर खेलाडी सन्दीप लामिछानेले चितवन क्रिकेट एकेडेमीको प्रशिक्षणले नै आफूलाई यति ठूलो सफलता मिलेको बताएका छन् ।
चितवन — युवा क्रिकेटर खेलाडी सन्दीप लामिछानेले चितवन क्रिकेट एकेडेमीको प्रशिक्षणले नै आफूलाई यति ठूलो सफलता मिलेको बताएका छन् ।आईपीएलमा दिल्ली डेयरडेभिल्सका अन्तिमका तीन खेल खेलेर सनसनी मच्चाएका सन्दीप शुक्रबार दिउँसो गृहजिल्ला चितवन आइपुगेका हुन् । आईपीएलपछि उनको पहिलो चितवन यात्रा हो । चितवन आउने खबर गुपचुप राखेका सन्दीपले भरतपुर एयरपोर्टमा पत्रकारलाई देखेपछि ‘थोरै बोल्छु’ भन्दै केही कुरा राखे । उनले परिवारसँग समय बिताउन छोटो समयका लागि चितवन आएको सुनाए । उनका आमाबुवा रत्ननगर चित्रसारीमा बस्छन् । सन्दीपको मूल घर स्याङ्जा हो । एयरपोर्टमा सन्दीपलाई देखेपछि फोटो खिच्न र उनीसँग सेल्फी लिनेको भिड लागेको थियो । केही समयपछि फुर्सद लिएर आउने र आफ्ना शुभचिन्तकसँग भेटघाट गर्ने योजना रहेको सन्दीपले बताए ।चितवन जिल्ला क्रिकेट संघले क्याम्पाचौरमा सञ्चालन गरेको प्रशिक्षणमा सन्दीपले सुरुआती प्रशिक्षण लिएका थिए । प्रशिक्षणका क्रममा तत्कालीन राष्ट्रिय क्रिकेट टोलीका प्रशिक्षक पुबुदु दासानायकेको नजरमा परेका सन्दीपले राष्ट्रिय टोलीमा स्थान पाएसँगै एकपछि अर्को सफलता हात पार्दै आएका छन् । ‘आईपीएल खेल्दा पनि मैले चितवनको त्यही एकेडेमीको प्रशिक्षण सम्झें । मेरो सुरुआती कदम नै त्यही थियो । त्यसैबाट म यो तहसम्म पुगें,’ भरतपुर विमानस्थलमा पत्रकारसँग सन्दीपले भने ।आईपीएलसँगै क्यारेबियन लिग र बेलायतको लर्ड्स मैदानमा विश्व ११ को तर्फबाट मैत्रीपूर्ण क्रिकेट खेल्ने अवसर पाएका सन्दीपले बढीभन्दा बढी देशका लागि खेल्ने बताए । ‘आईपीएल एउटा महत्त्वपूर्ण अवसर हो । यस्ता अवसर कमै पाइन्छ । पाएका बेलामा सदुपयोग गर्नुपर्छ । मैले त्यही गरें । अब सबै अनुभव देशका लागि खर्च गर्ने हो, किनकि देश पहिलो हो,’ उनले भने ।आईपीएलमा आफूले देखाएको खेलकौशलले नेपाली क्रिकेटको सम्भावना विश्वस्तरमा देखिएको उनले बताए । ‘खेलको स्तर उकास्न जो जहाँ छौं सबैले आ–आफ्नो तहबाट सकेको मिहेनत गर्ने हो । नेपाली क्रिकेट सम्भावना नै सम्भावनाले भरिएको अवस्थामा पुगेको छ । यसलाई उकास्न र यसको सम्भावना फैलाउन सबैले काम गर्नुपर्छ,’ उनको भनाइ थियो ।